Talsmand for Forbundet af Islamiske Foreninger i Aarhus mener, at imamer har begået fejl, men fastholder, at TV2 også har manipuleret med sandheden i tv-dokumentar.

Annonce

»Det er en klar fejl, at imamer ikke har fastslået, at der er ting, man nok mener i islam, men ikke må i Danmark. På den måde har vores imamer begået fejl.«

Mohammed Sabah er talsmand for Forbundet af Islamiske Foreninger, der fredag holdt fællesbøn i idrætshallen Globus1 i Gellerup. Foto: Søren Willumsen

Det siger Mohammed Sabah, der er talsmand for Forbundet af Islamiske Foreninger, som fredag stod bag en stor fælles fredagsbøn i Globus1 i Gellerup.

Omkring 1.500 fortrinsvis mænd deltog i bønnen midt på dagen og Mohammed Sabah var udpeget som talsmand og kontaktperson til pressen.

Den store fællesbøn og udtalelserne fra FIF, der repræsenterer 11 islamiske foreninger i Aarhus, kommer efter TV2s dokumentarserie »Moskeerne bag sløret« om det muslimske miljø i blandt andet Aarhus. FIF arbejder for at opføre en stor fælles-moské i Aarhus og har hidtil fået lovning på en kommunal grund på Bautavej lige nord for Gellerup. Men det løfte har borgmesteren trukket tilbage efter tv-dokumentarerne.

Udsendelserne har dokumenteret, at nogle imamer taler med to tunger. De siger ét til offentligheden og noget andet for lukkede døre, hvor de blandt andet opfordrer en kvinde, der er blevet slået af sin mand til at holde mund over for politiet og at blive hos manden og fortsat at tilfredsstille ham seksuelt, når han ønsker det. Samtidig fortæller imam Abu Bilal over for en gruppe kvinder i dokumentaren, at utroskab straffes med stening ifølge islam.

»Det er en fejl, at præsten ikke samtidig fortæller, hvordan lovgivningen er i Danmark. Men Abu Bilal optog selv samtalen med den kvindelige muldvarp om hendes problemer med en voldelig mand. Og jeg har hørt samtalen på fem-seks minutter. Den har også været taget op i Radio 24-7. Her fortæller Abu Bilal, at kvinden ikke skal finde sig i vold fra manden og at hun har ret til at søge skilsmisse, og han tilbyder som imam at tale med manden. Men det vil hun ikke og hun vil ikke søge skilsmisse. Abu Bilal fortæller hende også, at hvis manden har slået hende og bagefter ønsker sex, skal hun sige nej. Ifølge islam skal mænd være omhyggelige og påpasselige med deres kvinder. Men det er ikke med i dokumentaren, og det er klart udtryk for manipulation fra TV2,« mener Mohammed Sabah.

Journalisternes fagblad Journalisten.dk har taget denne del af kritikken op, men her afviser TV2s nyhedsdirektør, Mikkel Hertz, at TV2 har manipuleret.

»Det mener jeg ikke, TV 2 har gjort. Jeg mener, at det, vi bringer, er retvisende for indholdet af den rådgivning, hun får af imamen. Vi gengiver i programmet en journalistisk bearbejdning. Det er ikke praktisk muligt at gengive alle samtaler i fuld længde. Men det, vi gengiver, er dækkende og fair i forhold til indholdet af den rådgivning, som bliver givet af imamen,« siger Mikkel Hertz til Journalisten.dk.

Mohammed Sabah mener, at TV2s valg af muldvarpen »Fatima« er uetisk.

»Hun har været muldvarp i tv-udsendelser i flere lande og har erklæret, at hun er i krig med islam og har et had til muslimer. Så hun er inhabil. Det er som at lade en vegetar lave en dokumentar om slagterier.«

Ifølge Mohammed Sabah har flere muslimske foreninger bedt om at se TV2s råbånd, men har fået afslag.